19
1 Bapoxonae peitabocotha jume tan xua juinya pinmonae jeye:
“¡Barabʉ Nacom wʉnae jainatsi, Nacom naca
capanepa abe waexanae coyenewan weya!
¡Maisa Nacom pexeinya jʉntʉ coyene pexeinaein!
¡Maisa Nacom bepa juniya xeinae
peayapusʉ itorobi coyenewa!
2 Nacom wʉnae jaintatsi tsipei bapon Wanacom.
Poxonae yabara paeba jiwi xua
penatsicuentsiwa xua abe peexanaexae,
bara beta xaniwaicha exana.
Yawano bapon bichocono atene exana
barapowa powa xua penatsicuentsiwa
xeina xua abe peexanaexae.
Bapowa penasi cui matacaetsiwa xua
weiweina pebiwitha pia paratixichi.
Barapowa yabara caunutatsi Babilonia tomara
po tomaramonae xua penatsicuentsiwa xeina xua
abe peexanaexae icha bapowa ichi.
Bapowa bayatha cuiduba barapo cae pin
nacuapiwi xua irʉ abe exana icha
xua barapowa ichi.
Tsipei bapowa Nacom pijimonae tatsi
jutebatsi daxota xuya Nacom pijimonae
yantomata xua poxonae bapowa bexotsi powa
peyabara caunutsixaetsi Babilonia
tomarapiwi”, jei xua juinya pinmonae.
3 Barapo pin ayei jiwi jeye:
“¡Barabʉ Nacom wʉnae jaintatsi!
¡Iso tsʉxʉ xua bapomonae tautatsi barabʉ
bapana jopa athabe jujuinae tsane xua pepu
ataya tsane!” jei barapomonae xua juinya pinmonae.
4 Bapoxonae veinticuatro poyobe pomonae pitiri jiwi, irʉrʉ cuatro poyobe xua xuan asʉ daxita barapomonae irabe taeumenareca xua Nacom wʉnae pejainchinexa tsainchi, jeye: “¡Je bara ichi tsane! ¡Barabʉ Nacom wʉnae jaintatsi!” jei daxita barapo matabʉxʉmonaebe. 5 Bapoxonae Nacom pia pexeinya peecaethopeibiwatha, jume tan pejume, xua jeye:
“¡Daxita pam, pomonae Nacom pata exaname,
Nacom pon pata Nacom, wʉnae pajainde!
¡Irʉrʉ pomonae paexaname pocotsiwa Nacom
paca itoroba, Nacom wʉnae pajainde!
¡Irʉrʉ pomonae peacopeibi jiwi irʉrʉ
pomonae copei pexeinae jiwi, daxita
paxam Nacom wʉnae pajainde!”
jei pejume xua paeba.
Meje yabara po diwesi xua poxonae jiwi tsinacaetuta pexaewa penabanaenexa poxonae Cristo, pon Cordero, pecotsiwa nacueyaba
6 Yawano jume tan peitabocotha xua pejumein be pin bicheitomonae be poxonae xua ainya pin mar menein busin, yawano be xua xuan yamʉxʉ jurujurei. Barapo jumein jeye:
“¡Barabʉ Nacom wʉnae jaintatsi
pon jiwi Pecanamataxeinaein!
Bapon nama anoxuae tamropata pitaba
xua daxita carepaya nacuanthapiwi
itorobiya ewatsinchi.
Bapon xeina daxita coyenewan xua pia
peayapusʉ itorobi coyenewan.
7 ¡Jʉntʉ coyene weiweinatsi yawano
jacobatsi, jeichichi: ‘Maisa pexeinya
jʉntʉ coyene pexeinaein’, jeichichi!
Baxua bewa exanaetsi tsipei patopa matacabi
poxonae po matacabitha jiwi tsinacaetuta
pexaewa penabanaenexa poxonae pon
Cordero, piowa nacueyaba.
Barapon pon Cordero, pecotsiwa tatsi nacui
xainwaeta, poxonae po matacabitha jiwi
pin penabanaewa tsinacaetuta xua
penabanaewa tsane.
8 Barapowa copatatsi xua penama xatatsinexa
paparuwa, po paparuwa bichocono
pexeinya paparuwa.
Barapo paparuwa bichocono inyapana yawa
xua bichocono mʉ daedaena.
Barapo pexeinya paparuwa caunuta xua po
coyenein Nacom pia peantobewichi tatsi exana
xua po coyenein Nacom tsita xanepanatsi.
Barapo yabʉyo yabara caunutatsi Nacom
pijimonae tatsi, pomonae Nacom pejume
cowʉntsixaetsi”, jei barapo pin bicheitomonae.
9 Bapoxonae matatsunpin nejei: “Tinare xuaje: ‘Bichocono jʉntʉ coyene weiweina pomonae Nacom waba poxonae pin penabanaewa tsinacaetuta xua penabanaewa tsane poxonae pon Cordero, nacueyaba pecotsiwa’, jande poxonae xua tiname”, nejei barapo matatsunpin. Equeicha nejei: “Daxita po jumein xua catsipaebatsi barapo jumein xaniwaicha Nacom paeba”, nejei barapo matatsunpin.
10 Bapoxonae barapo matatsunpin petaxutha irabe taeuncuarecan xua wʉnae tajainchinexa. Ichitha bapon nejei: “¡Bara! Jopa baxua neexanaeinde. Apara xan irʉ ponxaein Nacom piawa taexanaein, icha xam ichim xuano xua icha jinya jiwimonae ichi pomonae Nacom pejume cowʉntsiwichi, xuano xua jume cowʉnta dubenanaebiya pocotsiwan xuan Jesús paeba. Jame Nacom bapon wʉnae jainde”, nejei matatsunpin.
Baxuan xuan pocotsiwan Jesús paeba xua xuan pexainyeiwan, baxuantha yawenatsi nawita pomonae Nacom peitorobi jume pepaebiwi.
Meje yabara po diwesi xua pebin equeica cawayutha, pon pemainyan
11 Bapoxonae peitabocotha tan xua naitaboco yausaranaxuba. Baxota naitʉta cawayu, pon pemainyan. Pon xua cawayutha equeica, wʉn dutatsi, jeichichi: “Pon xua pejume cowʉnta ducuanaebiyaein, yawano xua xaniwaicha pepaebin”, jeichichi. Bapon xainyeya betiya yabara paeba jiwi xua penatsicuentsiwa xua abe peexanaexae. Mataʉtano bapon xainyeya betiya exana poxonae naba ichamonaetha. 12 Bapon peitamaiqueito be isoto itareto xua yonoyonei. Yawano bapon nantatsun etounya pentasipatha ainya tepan. Yawano bapon tinaduta pewʉn po wʉn xua saya meisa bapon wʉn yaputane. 13 Yawano nama xatata paparuwa, po paparuwa pejanan dubena be poxonae xua jautuxuba pejanatha. Bapontha Nacom wʉn duta: “Nacom Pejume”, jei. 14 Bapon puna poinchi soldadomonae itabocopi soldadomonae, pomonae Nacom pia soldadomonae tatsi. Barapo soldadomonae pexeinya paparuwan nama xataba xua xuan mʉ inyapana, yawa xua axuiruibi. Yawano barapomonae eneica cawayumonaeintha xua xuantha pemainyawantha. 15 Barapon pon mata capana pia soldadomonae pecoiboto tsina tapichapeinatsi cusi, po wato bichocono xuiyoi. Bapon barapo watotha ucuboba xua jiwi ucubobatsi, pomonae po irathe jinompe. Yawano bapon ajumeyapusʉya itorobi ewatsina jiwi. Yawano bapon daunweya yabara paebina jiwi xua penatsicuentsiwa xua abe peexanaexae, icha jiton ichi xua daunweya nataxu tsapabatouba uva cuei xua vino mera pia exanaetsi. Bapon bichocono atene cana exanaena pomonaetha pomonae jopa pejume cowʉntsiwichi, tsipei bichocono Nacom caseba barapomonae. Barapon Nacom pia peayapusʉ itorobi coyenewan xeina xua jiwi peperaxa exanaewatsi. 16 Bapon nawʉn tinaduta pia pejumainaewatha, yawa nawʉn duta pethʉtotha xua po wʉn jeye: “Pon Corderoxae jiwi itorobiya pia pepa Peewatsinchi tatsi, pia peayapusʉ itorobi coyenewa xeina beyacaincha xua ichamonae xeina pomonae jiwi itorobiya pia pepa peewatsiwichi xua irʉ xeina pia peayapusʉ itorobi coyenewa. Mataʉtano bapon pon jiwi pia pepa Pecanamataxeinaeinchi pia peayapusʉ itorobi coyenewa xeina beyacaincha xua ichamonae xeina pomonae jiwi pia pepa pecanamataxeinaewichi”, jei barapo wʉn.
17 Bapoxonae matatsunpin tan xua xometo coichatha uncua, bapon jume daunweya wawai peyapupunaewi beya xuan jinompa itabocotha, jeye: “Anetha xua painya nexaewa tsane Nacom pin pia penabanaewa. 18 Barapo penabanaewan paxaema, xua pomonae jiwi itorobiya pia pepa peewatsiwichi pewi, yawano soldadomonae pia pentacaponaewi tatsi barapomonae pewi, yawa pomonae peamanayabeibi jiwi barapomonae pewi, yawa cawayu pewi, yawa pomonae xua eneica pewi. Daxita xua irʉrʉ ichamonaeno barapomonae pewi. Irʉ pomonae penata exanaewi pia coutha barapomonae pewi, ichacuitha xua irʉ pomonae amanaya petanacuichi jiwi barapomonae pewi. Irʉno pomonae jiwi pebusi cui tatayebeibiwichi barapomonae pewi, irʉno pomonae copei pexeinaewi barapomonae pewi”, jei matatsunpin.
19 Bapoxonae tan pon ayei pon be Corei, yawano tan pomonae jiwi itorobiya pia pepa peewatsiwichi xua barʉ pona pia soldadomonaein. Daxita barapomonae nacaetuta xua nantiya penabinexa tsane pontha pon pia soldadomonae matacapona xuano yawa pia soldadomonaeintha tatsi petanabinexa tsainchi. 20 Barapon pon ayei, pon be Corei, bapon maxʉ cʉbiya waetabatsi irʉ maxʉ cʉbiya waetabatsi pon naerabiya jeye: “Xan Nacom peitorobi jume tapaebin”, jei, pon xua petsita itʉtsi coyenewan exana xua pon be Corei taexanatsi xua pon be Joyoinya pia peayapusʉ itorobi coyenewatha tatsi. Barapo petsita itʉbiwantha bapon jiwi muxuitorobatsi xua barapo jiwi peitapa tinaewa tsainchi barapon pon be Corei pewʉntha tatsi. Yawano jiwi itorobatsi xua wʉnae pejainchiwa tsane ibo Corei nacom. Barapon pon be Corei irʉrʉ pon xua naerabiya jeye: “Xan pon Nacom peitorobi jume tapaebin”, jei baponbe Nacom cana exana xua itowa pexubiwa tsainchibe ichaxota isoto pucuatha. Barapo pucua ataya tsitecaeya taxuncua bichocono aitareyapusʉ tsuncuae po peitare pewʉn azufre matawʉn. 21 Irʉrʉ daxita ichamonaerʉ jutebatsi cusitha, po watotha xua pecoibototha tapichapeinatsi pon xua matacapona pia soldadomonae. Daxita pepupunaewi bichocono tonsana pewi xaexaetsi pomonae xua jutebatsi.